Plis Tansyon sou Preskil Kore a – Pyongyong Anonse Re-Ouvèti yon Sant Nikleyè
Kore di Nò anonse li pral rekòmanse operasyon yo nan yon sant nikleyè ki te fèmen – Sa ogmante tansyon an sou Preskil Kore a.
Kore di Nò fè konnen li pral remete an sèvis yon sant nikleyè ki te fèmen --yon anons ki vin ogmante tansyon an nan relasyon ant 2 Kore yo. Ajans nouvèl ofisyèl Kore di Nò a site kèk otorite nan Pyongyang ki ta di kòmkwa gouvènman nò-koreyen an pral re-ajiste e remete an sèvis enstalasyon nikleyè Yongbyon nan avèk yon doub objektif: 1). Fabrike plis zam; epi 2) Chache rezoud pwoblèm elektrisite ki manke nan peyi a. Daprè ajans la toujou, desizyon sa a konsène yon izin anrichisman iranyòm epi yon reyaktè 5 megawat ki kapab pwodui tip gaz ki nesesè pou fè plitonyòm ki ka sèvi nan fabrikasyon zam. Aprè Kore di Sid fin resevwa anons sa a, li reyaji a travè pòtpawòl ministè afè etranjè li, Cho Tai-young, ki di : “Si nouvèl la se laverite, se yon nouvèl byen regretab. Kore di Nò fèt pou l kenbe pwomès ak angajman li yo ; li dwe kenbe pwomès li fè pou li anpeche nikleyarizasyon preskil la. Gouvènman nou an pral swiv sitiyasyon sa a de prè. ” Kore di Nò pran desizyon pou l relouvi sant nikleyè Yongbyon nan aprè li pase plizyè semèn ap lanse menas kont Kore di Sid ak Lèzetazini, paske li fache dèske Nasyon Zini pran plis sanksyon kont li poutèt li te reyalize yon 3èm tès nikleyè e kòm reyaksyon aprè Pyongyong te lanse yon fize nikleyè. Lachin, yon gwo alye Kore di Nò, di li regrèt sitiyasyon an rive jiskela. Pòtpawòl gouvènmanan nan Peken, Hong Lei, repete apèl Lachin lanse pou l mande pati konsene yo rete kal e mete dlo nan diven yo. Misye Hong deklare: “Nou tande anons Repibik Demokratik Popilè Kore a fè a e nou regrèt li. Lachin te toujou pran yon pozisyon ki apiye denikleyarizasyon preskil la e ki pwoteje lapè ak estabilite non sèlman sou preskil la, men nan tout rejyon nòdès azyatik la.” An 2007 Pyongyang te fèmen sant nikleyè li pral re-louvria, ansanm ak yon gwo tank-dlo ki sèvi pou rafredi li nan kad yon akò ki te pèmèt Kore di Nò resevwa asistans ekonomik entènasyonal. Bò kote pa l, sekretè jeneral l’ONU an, Ban Ki-moon, fè konnen Kore di Nò monte sou yon wout kote li pral fè kolizyon ak kominote entènasyonal la; dapre misye Ban, kriz sa a deja rive twò lwen. Li kontinye pou l d li gen konviksyon okenn peyi pa gen volonte pou yo atake Kore di Nò e negosyasyon se sèl mwayen pou yo rezoud kriz la.